b'\n_START_ARTICLE_\nAwarta\n_START_SECTION_\nEtimologia\n_START_PARAGRAPH_\nSegons l\'historiador palest\xc3\xad Mustafa Dabbagh, el nom "Awarta deriva de la paraula sir\xc3\xadaca \'awra, que vol dir \xc2\xabsense finestres\xc2\xbb o \xc2\xabocult\xc2\xbb. Segons E. H. Palmer, Awarta \xc3\xa9s un nom personal de significat desconegut. En texts samaritans la vila \xc3\xa9s anomenada Kfar Abearthah. El nom \xc3\xa0rab antic de la vila era Awert.\n_START_SECTION_\nHist\xc3\xb2ria\n_START_PARAGRAPH_\nAwarta ha estat habitada des dels temps b\xc3\xadblics i com tota Palestina fou dominada per l\'Imperi Rom\xc3\xa0 d\'Orient, el Califat isl\xc3\xa0mic i l\'Imperi Otom\xc3\xa0. Entre els segles IV i XII la ciutat era un important centre samarit\xc3\xa0, ubicaci\xc3\xb3 d\'una de les seves principals sinagogues._NEWLINE_El tur\xc3\xb3 de Pinh\xc3\xa0s esmenat en la B\xc3\xadblia s\'associa amb la ubicaci\xc3\xb3 de la ciutat d\'Awarta. Tres grans monuments de la ciutat s\'atribueixen a la fam\xc3\xadlia sacerdotal d\'Aaron. Segons la tradici\xc3\xb3, s\xc3\xb3n els llocs d\'enterrament dels seus fills Itamar i Eleazar. El seu n\xc3\xa9t Pinh\xc3\xa0s es creu que est\xc3\xa0 enterrat en el lloc al costat del seu fill Abis\xc3\xbaa, especialment venerat pels samaritans, que creuen que va escriure la Tor\xc3\xa0. Es creu que els setanta ancians estan enterrats en una cova prop de la tomba de Pinh\xc3\xa0s. A la banda occidental d\'Awarta es troba la tomba musulmana atribu\xc3\xafda a Nabi Uzeir, Esdres l\'escriv\xc3\xa0._NEWLINE_El ge\xc3\xb2graf \xc3\xa0rab  Yaqut al-Hamaw\xc3\xad va registrar en 1226, quan Awarta era sota domini ai\xc3\xbabida, que era un poble o una ciutat petita, a la carretera de Nablus a Jerusalem. Segons el Cr\xc3\xb2nica Samaritana, a Kefr Ghuweirah (que ara es diu Awarta) es troba la tomba de Yusha (Josu\xc3\xa8) ibn Nun. Mufaddal, el fill de l\'oncle d\'Aaron, tamb\xc3\xa9 es diu que hi est\xc3\xa0 enterrat. Aquests es troben en una cova, on tamb\xc3\xa9 estan enterrats els setanta profetes. Conder i Kitchener, citant una altra tradici\xc3\xb3 samaritana,  diuen en canvi que era Eleazar el sacerdot qui va ser enterrat en un petit cam\xc3\xad a l\'oest d\'Awarta (a al \'Azeir), mentre que Joshua ben Nun va ser enterrat a Kefr Haris.\n_START_SECTION_\n\xc3\x88poca otomana\n_START_PARAGRAPH_\nAwarta  fou incorporada a l\'Imperi Otom\xc3\xa0 en 1517 amb tot Palestina, i en 1596 va apar\xc3\xa8ixer en el registres d\'impostos com a part de la n\xc3\xa0hiya de Jabal Qubal de la liw\xc3\xa0 de Nablus. Tenia una poblaci\xc3\xb3 de 50 fam\xc3\xadlies, totes musulmans. Els vilatans pagaven els impostos sobre el blat, l\'ordi, els cultius d\'estiu, les oliveres, els ingressos ocasionals, cabres i ruscs, i una premsa d\'olives o ra\xc3\xafm._NEWLINE_En 1838, Edward Robinson va prendre nota de la localitat a m\xc3\xa9s de les de Rujeib i Odela. En 1870  Victor Gu\xc3\xa9rin va visitar la vila, i va assenyalar que a la part superior hi havia una mesquita, anomenada Djama Mansour, que cont\xc3\xa9 una tomba blanquejada gegantina. En 1882 el Survey of Western Palestine de la Palestine Exploration Fund la descrivia com \xc2\xabun poble, al vessant est de la plana, amb fonts a l\'est, i oliveres. \xc3\x89s constru\xc3\xafda de tova i pedra, i \xc3\xa9s de grand\xc3\xa0ria moderada.\xc2\xbb\n_START_SECTION_\n\xc3\x88poca del Mandat Brit\xc3\xa0nic\n_START_PARAGRAPH_\nEn el cens de Palestina de 1922 realitzat per les autoritats del Mandat Brit\xc3\xa0nic, Awarta tenia una poblaci\xc3\xb3 de 938, tots musulmans,  incrementada en el cens de 1931 a 1.019,  tots musulmans, en 257 cases._NEWLINE_En  1945 Awarta junt amb Odala tenia una poblaci\xc3\xb3 de 1.470, tots musulmans,  amb 16.106 d\xc3\xbanams de terra, segons un cens oficial de terra i poblaci\xc3\xb3. D\'aquests, 30 d\xc3\xbanams eren plantacions i terra de rec, 9.406 usats per a cereals, mentre que 130 d\xc3\xbanams eren s\xc3\xb2l edificat._NEWLINE_Despr\xc3\xa9s de la de la Guerra araboisraeliana de 1948, i despr\xc3\xa9s dels acords d\'Armistici de 1949,  Awarta va restar en mans de Jord\xc3\xa0nia.\n_START_SECTION_\nPer\xc3\xadode contemporani\n_START_PARAGRAPH_\nDespr\xc3\xa9s de la Guerra dels Sis Dies el 1967, ha estat sota ocupaci\xc3\xb3 israeliana com la resta de territoris palestins.  L\'Autoritat Nacional Palestina va acordar garantir el lliure acc\xc3\xa9s a aquests llocs com s\'especifica a l\'Acord Provisional sobre Cisjord\xc3\xa0nia i la Franja de Gaza de 1995._NEWLINE_Hi ha freq\xc3\xbcents informes de viol\xc3\xa8ncia dels colons israelians cap als agricultors palestins durant la collita anual d\'olives. No obstant aix\xc3\xb2, des de 2007, quan un grup d\'activistes israelians, Rabins pels Drets Humans, van acordar protegir els agricultors durant la collita, els atacs s\'acabaren temporalment. El 10 de juliol de 2013, colons israelians d\'Itamar talaren milers d\'oliveres dels residents d\'Awarta utilitzant motoserres per tallar els arbres al nord d\'Awarta va dir Ghassan Daghlas, qui supervisa l\'activitat dels assentaments al nord de Cisjord\xc3\xa0nia. Els arbres pertanyien a 25 fam\xc3\xadlies palestines i es van plantar en una arbreda de 600 d\xc3\xbanams, va dir Daghlas. Sami, Iyad N\xe2\x80\x99am \xe2\x80\x98Awwad, de 37 anys, i dos grangers m\xc3\xa9s va agafar la terra on els arbres havien estat talats. Segons Iyad, un professor propietari de les oliveres destru\xc3\xafdes per l\'atac, l\'\xc3\xa0rea on els arbres van ser talats est\xc3\xa0 a\xc3\xafllada de la resta del poble, separada d\'ella per dues tanques de seguretat erigides per l\'assentament d\'Itamar._NEWLINE_En 2010 dos cosins d\'Awarta, Salah Qawariq, de 18 anys, i Muhammad Qawariq, de 19, foren assassinats per un soldat de les Forces de Defensa d\'Israel (FDI) que va buidar la seva arma, disparant-los 29 vegades. Les aut\xc3\xb2psies revelaren que tots dos havien rebut trets a curta dist\xc3\xa0ncia. Fonts palestines afirmen que els adolescents van ser executats per soldats israelians quan anaven a treballar les seves terres. La versi\xc3\xb3 israeliana van variar amb el temps: que estaven a les seves terres quan Avri Ran els va observar en la propietat i els va obligar a seure, cridaren a un coordinador de seguretat de l\'assentament, qui al seu torn va trucar a les FDI. Despr\xc3\xa9s de dues hores de comunicacions entre els soldats i la caserna, els homes van rebre trets: en l\'interrogatori dels altres soldats van dir que no havien estat testimonis dels trets. Les FDI van anunciar que havien frustrat un intent terrorista amb un intent d\'atacar als soldats amb una forca. Aquest va ser revisat posteriorment a un assalt amb una ampolla i una xeringa. M\xc3\xa9s tard es va saber que no havien aconseguit autoritzaci\xc3\xb3 de les FDI per treballar les seves terres._NEWLINE_Awarta va tenir cobertura dels mitjans internacionals despr\xc3\xa9s de la massacre d\'Itamar de l\'11 de mar\xc3\xa7 de 2011, quan cinc membres d\'una mateixa fam\xc3\xadlia van morir en el proper assentament israeli\xc3\xa0 d\'Itamar i Awarta va ser declarada zona militar tancada, a causa de les sospites que els autors eren ve\xc3\xafns de la vila. Segons el diari israeli\xc3\xa0 Haaretz, fonts palestines van informar que les forces militars israelianes van detenir els homes d\'Awarta per interrogar-los, entre elles dos agents de les forces de seguretat palestines, fent "detencions indiscriminades".  Com a reacci\xc3\xb3 a l\'atac, colons israelians emmascarats es van infiltrar al poble i van llan\xc3\xa7ar pedres a les cases, abans de ser dispersats per la Forces de Defensa d\'Israel._NEWLINE_Dos joves residents d\'Awarta, Hakim Maazan Niad Awad i Amjad Mahmud Fauzi Awad foren arrestats el 5 i el 10 d\'abril de 2011 i confessaren els crims. Els residents d\'Awarta van condemnar els assassinats, entre ells el cap del consell del poble, qui no obstant aix\xc3\xb2, va expressar dubtes sobre les recerques israelianes i va afirmar que els dos sospitosos van confessar sota coacci\xc3\xb3.  _NEWLINE_Hakim Awad i Amjad Awad van ser acusats davant del Tribunal Militar de Samaria de cinc c\xc3\xa0rrecs d\'assassinat, robatori d\'armes, violaci\xc3\xb3 de domicili, i conspiraci\xc3\xb3 per cometre un crim. No van expressar penediment per les seves accions. Van ser condemnats a cinc cadenes perp\xc3\xa8tues consecutives i cinc i set anys de pres\xc3\xb3, respectivament.\n_START_SECTION_\nEconomia\n_START_PARAGRAPH_\nAwarta t\xc3\xa9 al voltant de seixanta empreses, la majoria d\'elles treballen en el camp de les ind\xc3\xbastries comercials i de reciclatge. Aproximadament el 40% de la poblaci\xc3\xb3 activa treballava a Israel abans de la Segona Intifada, mentre que el 15% treballava al sector de l\'agricultura i ramaderia. La taxa d\'atur \xc3\xa9s gaireb\xc3\xa9 del 35%. La ciutat no t\xc3\xa9 un sistema de servei p\xc3\xbablic d\'aigua o clavegueram. Hi ha un pou p\xc3\xbablic que est\xc3\xa0 sota el control de la Municipalitat de Nabulus. Les xarxes de carreteres s\'han vist obstaculitzades per les FDI perqu\xc3\xa8 la zona \xc3\xa9s un basti\xc3\xb3 de radicals. Awarta t\xc3\xa9 tres escoles, una escola secund\xc3\xa0ria per als nens, una escola secund\xc3\xa0ria per a nenes i una escola prim\xc3\xa0ria mixta.'